Pakuotės lapelis: informacija vartotojui
HerzASS-ratiopharm 100 mg tabletės

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką. Žr. 4 skyrių.
Jeigu per 5 dienas Jūsų savijauta nepagerėjo arba net pablogėjo, kreipkitės į gydytoją.


Lapelio turinys
1.	Kas yra HerzASS-ratiopharm ir kam jis vartojamas

4.	Galimas šalutinis poveikis

6.	Pakuotės turinys ir kita informacija


1.	Kas yra HerzASS-ratiopharm ir kam jis vartojamas

Šis vaistas vartojamas trombocitų sulipimui ir susikaupimui (trombocitų agregacijai) slopinti: 
1. jei yra nestabili krūtinės angina (širdies skausmai dėl kraujotakos sutrikimo vainikinėse širdies kraujagyslėse);
1. ištikus ūminiam miokardo infarktui;
1. kartotinio miokardo infarkto profilaktikai;
1. gydyti po chirurginių arterijų operacijų arba procedūrų, pavyzdžiui, po kraujo nuosrūvos iš aortos į vainikines širdies kraujagysles, padarytas iš venos, operacijos; po perkutaninės transliuminalinės vainikinių kraujagyslių angioplastikos;
1. siekiant išvengti trumpalaikio smegenų kraujotakos nepakankamumo (trumpalaikės išeminės atakos) bei smegenų insulto (po to, kai atsirado prodromo požymių, pavyzdžiui, laikino veido, kvėpavimo raumenų paralyžiaus simptomų arba laikinai išnyko rega);
1. pacientų, kuriems yra daug rizikos veiksnių, koronarinių arterijų trombozės profilaktikai;
1. venų trombozės ir plaučių embolijos profilaktikai.

Nurodymas
HerzASS-ratiopharm 100 mg tabletės netinka skausmui malšinti.


2.	Kas žinotina prieš vartojant HerzASS-ratiopharm 

HerzASS-ratiopharm vartoti negalima:
1. jeigu yra alergija veikliajai medžiagai arba salicilatams, arba bet kuriai pagalbinei šio vaisto medžiagai (jos išvardytos 6 skyriuje);
1. esant skrandžio arba dvylikapirštės žarnos opaligei;
1. jeigu padidėjęs polinkis kraujuoti (hemoraginė diatezė);
1. jeigu Jūsų inkstų veikla sutrikusi;
1. jeigu Jūsų kepenų veikla sutrikusi;
1. jeigu Jūsų širdies veikla sutrikusi;
1. vartoti kartu su 15 mg per savaitę ar didesne metotreksato doze;
1. jeigu anksčiau vartojant salicilatų arba panašiai veikiančių medžiagų (pvz., nesteroidinių vaistų nuo uždegimo) pasireiškė astma, rinitas, angioneurozinis pabrinkimas, dilgėlinė;
1. jeigu yra paskutiniai trys nėštumo mėnesiai;
1. sergant hemofilija;
1. vaikai ir paaugliai iki 16 metų.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti HerzASS-ratiopharm:
1. jei kartu vartojama antikoaguliantų (pvz., kumarino grupės vaistų arba heparino, išskyrus tuos atvejus, kai pastarojo vaisto vartojama mažomis dozėmis);
1. jei yra lengvas ar vidutinio sunkumo kepenų, inkstų ar širdies pažeidimas;
1. jei yra buvę virškinimo trakto sutrikimų;
1. jeigu anksčiau buvo virškinimo trakto opų ar anksčiau pasireiškė kraujavimas iš virškinimo trakto;
1. sergant bronchine astma ar obstrukcine plaučių liga, nes salicilo rugštis gali sukelti astmos priepuolius;
1. kai yra alergiški pacientai, kuriems dėl priešuždegiminių vaistų nuo skausmo buvo pasireiškę odos alerginės reakcijos, rinitas;
1. pirmieji šeši nėštumo mėnesiai.

Jeigu gydymo metu atsiranda užsitesęs vėmimas, prarandamas sąmoningumas ar atsiranda nenormalus elgesys, acetilsalicilo rūgšties vartojimas turi būti nutrauktas.

Mažos acetilsalicilo rūgšties dozės slopina šlapimo rūgšties ekskreciją, todėl gali išprovokuoti podagros priepuolį asmenims, kurie turi tokį polinkį.

Vaikams ir paaugliams
Reye sindromas, labai retas, bet gyvybei pavojingas sutrikimas, kuris atsiranda vaikams sergant kai kuriomis virusinėmis ligomis (ypač sergant vėjaraupiais ir gripo virusu). Vartojant acetilsalicilo rūgštį, ši rizika gali padidėti. Todėl acetilsalicilo rūgštis vaikams neskiriama.

Sergantiesiems bronchine astma, šienlige, nosies gleivinės paburkimu (nosies polipoze) arba lėtine kvėpavimo takų infekcine liga (ypač jei kartu yra šienligės požymių), taip pat ligoniams, kurių padidėjęs jautrumas visų grupių vaistams nuo skausmo, uždegimo ir reumato, vartojant HerzASS-ratiopharm 100 mg tablečių gali prasidėti bronchinės astmos priepuoliai (vadinamasis analgetikų netoleravimas arba analgetikų astma). Jei Jums nustatyta kuri nors išvardyta būklė, prieš vartodami šio vaisto, būtinai pasitarkite su gydytoju. Taip gali atsitikti, jei padidėjęs Jūsų organizmo jautrumas kitiems vaistams (pavyzdžiui, atsiranda odos reakcija, niežulys ar dilgėlinė).

Acetilsalicilo rugšties mažos dozės kraujo krešumą mažinantis poveikis išlieka keletą dienų po vaisto pavartojimo, todėl pacientus reikia įspėti dėl kraujavimo rizikos chirurginių operacijų metu, įskaitant mažas chirurgines operacijas (pvz., danties ištraukimas).

Pastovus acetilsalicilo rūgšties vartojimas gali pabloginti pacientų sergančių cerebraline hemoragija (kraujavimas į smegenis) būklę. Todėl specialus dėmesys turi būti skiriamas, kuomet vartojama acetilsalicilo rūgštis, pacientams su padidinta rizika cerebralinei hemoragijai (kraujavimui į smegenis), pavyzdžiui, pacientai su aukštu kraujo spaudimu. Taip pat buvo nustatyta, kad acetilsalicilo rūgštis padidina riziką cerebralinės hemoragijos (kraujavimo į smegenis) pacientams su polinkiu į nosies kraujavimus.

Nepasitarus su gydytoju, preparatų, kurių sudėtyje yra acetilsalicilo rūgšties, negalima vartoti ilgai arba didelėmis dozėmis.

Kiti vaistai ir HerzASS-ratiopharm
Jeigu vartojate ar neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.
Gydymui gali turėti įtakos HerzASS-ratiopharm vartojimas kartu su kitais vaistais:
1. acetilsalicilo rūgštis gali sustiprinti heparino poveikį ir padidina kraujavimo riziką vartojama kartu su geriamais antikoaguliantais, trombocitų agregaciją mažinančiais vaistais ir fibrinolitikais;
1. padidėja kraujavimo iš virškinimo trakto pavojus, jei kartu vartojama kortikosteroidų arba geriama alkoholio;
1. kartu vartojant vaistus cukrinio diabeto (sulfanilkarbamido darinių) gydymui;
1. vaistų nuo vėžio ar reumatoidinio artrito (pvz. metotreksatas);
1. vartojant kartu širdies ligoms gydyti vartojamo vaisto digoksino, nervų sistemą veikiančių vaistų, barbitūratų ir ličio, šių vaistų koncentracija kraujo plazmoje didėja;
1. vaistais nuo skausmo ir uždegimo (pvz. steroidiniai vaistai nuo uždegimo);
1. infekcinėms ligoms gydyti sulfonamidu ir sudėtiniais vaistais, kurių sudėtyje yra sulfonamidų (pvz., sulfametoksazolio ir trimetoprimo);
1. skydliaukės ligoms gydyti vartojamu vaistu trijodtironinu;
1. vaistu nuo traukulių valproine rūgštimi;
1. nuo aukšto kraujo spaudimo (pvz. diuretikai ir angiotenziną konvertuojančio fermento inhibitoriai);
1. vaistais nuo podagros (pvz. probenecidas);
nuo organo atmetimo po transplantacijos (pvz. ciklosporinas, takrolimas);
1. negalima acetilsalicilo rūgšties vartoti kartu su kitais nesteroidiniais vaistais nuo uždegimo. Dviejų ir daugiau nesteroidinių vaistų nuo uždegimo vartojimas padidina riziką atsirast rimtam kraujavimui iš virškinimo trakto;
1. acetilsalicilo rūgštis gali padidinti acetazolamido koncentraciją, todėl gali atsirasti sunki acidozė ir padidėja toksiškumas centrinei nervų sistemai;
1. didelėmis dozėmis salicilatai gali sumažinti insulino poreikį;
1. kartu vartojamas metamizolas (skausmą ir karščiavimą mažinanti medžiaga) gali sumažinti acetilsalicilo rūgšties poveikį trombocitų agregacijai (kraujo ląstelių sulipimui ir kraujo krešulio susidarymui). Todėl šį derinį reikia atsargiai vartoti pacientams, vartojantiems mažas aspirino (acetilsalicilo rūgšties) dozes kardioprotekcijai (širdies apsaugai).

Prieš vartodami acetilsalicilo rūgštį apie tai informuokite savo gydytoją. Jeigu vartojate acetilsalicilo rūgštį nuolat, prašykite daktaro patarimo prieš vartodami bet kuriuos kitus vaistus įskaitant ir nereceptinius.

Nėštumas ir žindymo laikotarpis

Nėštumas
Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininku.
Pirmąjį ir antrąjį nėštumo trimestrais acetilsalicilo rūgšties turinčių vaistų vartoti negalima, nebent neabejotinai būtina. Jei tokius vaistus vartoja pastoti norinti moteris arba moteris pirmąjį bei antrąjį nėštumo trimestrais, reikia skirti kuo mažesnį dozę kuo trumpesnį laiką.

Visi, trečiąjį nėštumo trimestrą vartojami prostaglandinų sintezės inhibitoriai, vaisiui gali sukelti:
1. toksinį kardiopulmoninį poveikį (kai prieš laiką užanka vaisiaus arterinis latakas ir pasireiškia plautinė hipertenzija),
1. inkstų funkcijos sutrikimą, kuris gali progresuoti iki inkstų nepakankamumo su oligohidramnionu,
1. prieš pat gimdymą didesnių kaip 300 mg acetilsalicilo rūgšties dienos dozių vartojimas gali sukelti kraujavimą į smegenis, ypač prieš laiką gimusiems kūdikiams.

Visi, trečiąjį nėštumo trimestrą vartojami prostaglandinų sintezės inhibitoriai, motinai ir kūdikiui nėštumo pabaigoje gali sukelti:
1. galimą kraujavimo laiko pailgėjimą – kraujo krešėjimą slopinantį poveikį, kuris pastebimas preparatą vartojant net labai mažomis dozėmis,
1. gimdos susitraukimų slopinimą, dėl kurio vėluoja ir ilgiau trunka gimdymas.

Taigi trečiąjį nėštumo trimestrą acetilsalicilo rūgšties vartoti negalima.

Žindymo laikotarpis 
Nedidelis veikliosios medžiagos acetilsalicilo rūgšties ir jos skilimo produktų kiekis patenka į žindyvės pieną. Kadangi iki šiol duomenų apie neigiamą vaisto poveikį kūdikiui nėra, jei dienos dozė neviršija 150 mg (atitinkamai pusantros HerzASS-ratiopharm 100 mg tabletės), žindymo nutraukti nereikia. Jei acetilsalicilo rūgšties vartojama daugiau kaip 150 mg per dieną (atitinkamai daugiau kaip pusantros HerzASS-ratiopharm 100 mg tabletės), kūdikio žindymą reikia nutraukti.

Vairavimas ir mechanizmų valdymas
Gebėjimo vairuoti ir valdyti mechanizmus neveikia.


3.	Kaip vartoti HerzAss-ratiopharm

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.
Jeigu gydytojas nepaskyrė kitaip, HerzASS-ratiopharm 100 mg tabletes reikia vartoti taip, kaip nurodyta šiame lapelyje. Būtina laikytis vartojimo nurodymų, kitaip vaistas gali būti neveiksmingas.

Suaugusieji
1. Nestabilios krūtinės anginos, pakartotinio miokardo infarkto profilaktika, po perkutaninės arba kitokios chirurginės vainikinių arterijų operacijos.
Rekomenduojama acetilsalicilo rūgšties paros dozė 100-300 mg vieną kartą per parą.

1. Ūmus miokardo infarktas.
Rekomenduojama per parą vartoti 100 – 200 mg dozę vieną kartą per parą.

1. Trumpalaikių smegenų išemijos priepuolių ir smegenų infarkto profilaktika.
Rekomenduojama per parą vartoti 100 – 300 mg dozę vieną kartą per parą.

1. Pacientų, kuriems yra daug rizikos veiksnių, koronarinių arterijų trombozės profilaktika.
Rekomenduojama kasdien gerti 100 – 200 mg vieną kartą per parą arba kas antrą dieną po 300 mg vaisto.

1. Venų trombozės ir plaučių embolijos profilaktika.
Rekomenduojama per parą vartoti 100 – 300 mg dozę vieną kartą dienoje.

Senyvi pacientai
Naudos ir rizikos santykis senyvo amžiaus pacientams nėra galutinai nustatytas, todėl jiems vaisto skirti reikia atsargiai.

Vartojimas vaikams ir paaugliams
Šio vaisto vaikams ir paaugliams iki 16 metų vartoti negalima.

Pacientams, kurių inkstų funkcija sutrikusi 
Esant lengvam ir vidutinio sunkumo inkstų funkcijos sutrikimui dozės keisti nereikia, tačiau vartoti reikia atsargiai. Esant sunkiam inkstų funkcijos sutrikimui šio vaisto vartoti draudžiama.

Pacientams, kurių kepenų funkcija sutrikusi 
Esant lengvam ir vidutinio sunkumo kepenų funkcijos sutrikimui dozės keisti nereikia, tačiau vartoti reikia atsargiai. Esant sunkiam kepenų funkcijos sutrikimui šio vaisto vartoti draudžiama.

Vartojimo būdas ir trukmė
Tabletes geriausia išgerti pavalgius, gausiai užsigeriant skysčiu. Vaisto negalima gerti nevalgius. 
Jei gydomas ūminis miokardo infarktas, pirmąją tabletę reikia perkąsti arba sukramtyti. 
Pradėti vartoti HerzASS-ratiopharm 100 mg tabletes po kraujo nuosrūvos iš aortos į širdies vainikines kraujagysles (padarytas iš venos) operacijos, reikėtų geriausiai praėjus 24 valandoms.

HerzASS-ratiopharm 100 mg tabletės skirtos vartoti ilgai. Gydymo trukmę nustato gydytojas.
Patiems savavališkai pertraukti arba nutraukti šio vaisto vartojimą, prieš tai nepasitarus su gydytoju, negalima.
Jeigu manote, kad HerzASS-ratiopharm 100 mg tabletės veikia per stipriai arba per silpnai, kreipkitės į gydytoją arba vaistininką.

Ką daryti pavartojus per didelę HerzASS-ratiopharm 100 mg tablečių dozę?
Pirmieji sunkaus apsinuodijimo požymiai, ypač vaikams ir seniems žmonėms, gali būti svaigulys ir spengimas ausyse.
Įtarus, kad buvo apsinuodyta HerzASS-ratiopharm 100 mg tabletėmis, reikia nedelsiant pranešti gydytojui. Jis, atsižvelgęs į perdozavimo sunkumą, nuspręs kokių būtinų priemonių imtis.

Pamiršus pavartoti HerzASS-ratiopharm
Praleidus dozę, vėliau vietoj jos dvigubos dozės vartoti negalima. Toliau reikia vartoti tokią pačią vienkartinę dozę, kaip nurodyta pakuotės lapelyje arba kaip liepė gydytojas.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.
Dažniausi nepageidaujami poveikiai, virškinimo trakto simptomai ir padidintas kraujavimo polinkis iš virškinimo trakto yra priklausomi nuo dozės. 

Nepageidaujamų poveikių dažnis apibūdinimas taip: dažnas (nuo ≥ 1/100 iki < 1/10), nedažnas (nuo ≥ 1/1000 iki < 1/100), retas (nuo ≥ 1/10000 iki < 1/1000), labai retas (< 1/10000).

Kraujo ir limfinės sistemos sutrikimai
Dažnas: padidėjęs polinkis kraujavimui.
Retas: intrakranialinė hemoragija (kraujo išsiliejimas į smegenis), trombocitopenija, agranulocitozė, aplastinė anemija.

Virškinimo trakto sutrikimai
Dažnas: dispepsija, pilvo skausmas, pykinimas, vėmimas, rėmuo, viduriavimas.
Retas: sunkus kraujavimas iš virškinimo trakto. Skrandžio ar žarnų opos, retais atvejais ir jų perforacija (prakiurimas).

Kepenų, tulžies pūslės ir latakų sutrikimai
Labai retas: kepenų fermentų pagausėjimas.

Imuninės sistemos sutrikimai
Retas: anafilaksinės reakcijos.

Metabolizmo ir mitybos sutrikimai
Labai retas: hipoglikemija.

Nervų sistemos sutrikimai
Retas: galvos skausmas, galvos svaigimas, sumišimas, klausos sutrikimai, spengimas ausyse, kuris paprastai rodo, kad vaisto perdozuota.

Odos ir poodinio audinio sutrikimai
Retas: Stevens-Johnson sindromas, Lyell sindromas, purpura, mazginė eritema, multiforminė eritema, Kvinkės edema.

Inkstų ir šlapimo takų sutrikimai
Labai retas: inkstų funkcijos sutrikimai.

Kvėpavimo sistemos, krūtinės ląstos ir tarpuplaučio sutrikimai
Nedažnas: rinitas, dusulys.
Retas: bronchospazmas, astmos priepuolis.

Kraujagyslių sutrikimai
Retas: hemoraginis vaskulitas.


Jeigu atsirado bet kuris minėtas šalutinis poveikis, HerzASS-ratiopharm 100 mg tablečių daugiau vartoti negalima. Reikia apie tai pranešti gydytojui, kad jis, atsižvelgdamas į sunkumo laipsnį, nuspręstų, kokių priemonių būtina imtis. Jeigu atsiranda padidėjusio jautrumo vaistui simptomų, HerzASS-ratiopharm 100 mg tablečių daugiau vartoti negalima.
Išsituštinus juodomis (deguto spalvos) išmatomis, būtina nedelsiant pranešti savo gydytojui, nes tai yra didelio kraujavimo iš skrandžio simptomas.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti Valstybinei vaistų kontrolės tarnybai prie Lietuvos Respublikos sveikatos apsaugos ministerijos nemokamu telefonu 8 800 73568 arba užpildyti interneto svetainėje www.vvkt.lt esančią formą ir pateikti ją Valstybinei vaistų kontrolės tarnybai prie Lietuvos Respublikos sveikatos apsaugos ministerijos vienu iš šių būdų: raštu (adresu Žirmūnų g. 139A, LT-09120 Vilnius), nemokamu fakso numeriu 8 800 20131, el. paštu NepageidaujamaR@vvkt.lt, taip pat per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.


5.	Kaip laikyti HerzAss-ratiopharm

Šį vaistą laikykite vaikams nepastebimoje ir nepasiekiamoje vietoje.

Laikyti ne aukštesnėje kaip 25 C temperatūroje.
Laikyti gamintojo pakuotėje, kad vaistas būtų apsaugotas nuo drėgmės.

Ant dėžutės  po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.


6.	Pakuotės turinys ir kita informacija

HerzASS-ratiopharm sudėtis

1. Veiklioji medžiaga yra acetilsalicilo rūgštis. Vienoje tabletėje yra 100 mg acetilsalicilo rūgšties.
1. Pagalbinės medžiagos yra kukurūzų krakmolas, mikrokristalinė celiuliozė, celiuliozės milteliai.

HerzASS-ratiopharm išvaizda ir kiekis pakuotėje

HerzASS-ratiopharm tabletės yra baltos spalvos, apvalios, abipus išgaubtos, su dviem laužimo vagelėmis vienoje pusėje, kitoje tabletės pusėje yra užrašas „100“. Vagelė skirta tik tabletei perlaužti, kad būtų lengviau nuryti, bet ne jai padalyti į lygias dozes

HerzASS-ratiopharm tiekiamas lizdinėmis plokštelėmis. Kartono dėžutėje yra 50 arba 100 tablečių.
Gali būti tiekiamos ne visų dydžių pakuotės.

Registruotojas ir gamintojas

Registruotojas
ratiopharm GmbH, 
Graf - Arco - Str. 3, 
89079 Ulm, 
Vokietija

Gamintojas
Merckle GmbH, 
Ludwig - Merckle - Str. 3, 
89143 Blaubeuren, 
Vokietija

Jeigu apie šį vaistą norite sužinoti daugiau, kreipkitės į vietinį registruotojo atstovą.

	UAB Teva Baltics
Molėtų pl. 5,
LT-08409 Vilnius
Tel. +370 5 266 02 03




[bookmark: _GoBack]Šis pakuotės lapelis paskutinį kartą peržiūrėtas 2020-01-20.


Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/.



